De vil satse på fremtiden, men funn av åtte vikinggraver stanser bøndene. Nå setter riksantikvaren strenge krav for utbyggingsplanene på gården i Sola kommune.

– Kongene fra vikingtida har første prioritet, samtidig må vi sende kyrne på slakteriet, forteller ekteparet Anna Rimestad Orre og Vegard Voll.

De hadde lagt en femårsplan og var klare til å investere ti millioner kroner på nytt fjøs. Innovasjon Norge bidro med 700.000 kroner til utbyggingen av gården til ekteparet Voll.

Her skal det bli nytt fjøs, men nå er planene satt på vent. Totalt er det oppdaget åtte vikinggraver fra fortiden på gården i Sola kommune. Foto: Arild Eskeland / NRK

Så ble det funnet åtte vikinggraver spredt utover gården.

– Vi er omringet av konger og graver. De er overalt.

Les også: Venter et rush av erstatningssaker fra bøndene

Må ta regningen selv

Ikke nok med at byggeprosessen er sterkt forsinket, de unge bøndene blir også pålagt å betale rundt 700.000 kroner for å grave frem fortidsminnene.

– Det er feil at vi skal ta regningen, mener bonde Vegard Voll.

Dermed kan pengene fra Innovasjon Norge forsvinne ut av byggebudsjettet, like fort som de kom inn. Men nå har ekteparet fra Sola klagd på ekstrakostnaden.

– Vi var kjempeglade for de kronene vi fikk av Innovasjon Norge. Det er allerede et trangt regnestykke, forteller han.

Her er det funnet nok en vikinggrav. Foto: Arild Eskeland / NRK

Målet er at han og kona Anna Rimestad Orre skal kunne leve av gården sammen.

– Det er frustrerende. Det tar motet fra oss å vente så lenge, men ikke få noe svar, sier Rimestad Orre.

Les også: Ødelagte avlinger for 80 millioner kroner

– Staten må gripe inn

Lars Petter Bartnes, leder i Norges Bondelag, er krystallklar på at staten bør ta regningen for fortidsminnene.

– Dette kan stoppe opp hele utbyggingsprosjektet, ettersom bonden blir pålagt en stor ekstrakostnad, sier Bartnes.

– Skal det fortsettes å produsere mat på denne gården, så bør staten gripe inn, legger han til.

Lang behandling

Riksantikvaren behandler for øyeblikket klagen fra gårdbrukerne på Sola.

– Den er snart ferdigbehandlet. Vår behandling har tatt noe tid grunnet behov for å innhente tilleggsuttalelser både fra tiltakshaver, Norges Bondelag og Arkeologisk museum i Stavanger, sier seksjonssjef Isa Trøim ved Riksantikvaren.

Det forventes at familien fra Sola får en avklaring i løpet av uken. Trøim forteller at de svært sjelden får denne type saker på deres bord.

– Når det gjelder arkeologisaker så ga vi dispensasjon i 593 saker i 2016. I 194 av den ble det stilt vilkår som omfatter kostnader til arkeologiske undersøkelser.

Tallene gjelder både innen landbruk og andre typer utbygging. I 18,5 prosent av sakene dekket staten helt eller delvis kostnadene.

– I de øvrige sakene måtte tiltakshaver selv betale undersøkelsene, sier Trøim.

Tallene for 2017 er foreløpig ikke klare.